
 EVROPSKA   KOMISIJA   

Bruselj, 18.6.2015    COM(2015) 301 final       POROČILO KOMISIJE EVROPSKEMU PARLAMENTU IN SVETU   OCENA UREDBE (ES) ŠT. 1606/2002 Z DNE 19. JULIJA 2002 O UPORABI  MEDNARODNIH RAČUNOVODSKIH STANDARDOV   {SWD(2015) 120 final}  


1. Uvod
Več kot desetletje po sprejetju Uredbe (ES) št. 1606/2002 (v nadaljnjem besedilu: uredba o MRS)
 in po začetnem pregledu njenega delovanja leta 2008
 se je Komisija odločila, da bo ocenila, ali so bili doseženi zastavljeni cilji v okviru programa ustreznosti in uspešnosti predpisov (v nadaljnjem besedilu: REFIT)
. Hkrati mora Komisija v skladu z Uredbo (EU) št. 258/2014
 poročati o ugotovitvah ocene, po potrebi vključno s predlogi sprememb, in o ureditvi upravljanja ustreznih organov.
Cilj sprejetja mednarodnih standardov računovodskega poročanja (v nadaljnjem besedilu: MSRP)
, ki jih je izdala Uprava za mednarodne računovodske standarde (v nadaljnjem besedilu: IASB) za uporabo v EU, je bil izboljšati učinkovito delovanje kapitalskih trgov EU in notranjega trga.
Skladno z uredbo o MRS se od leta 2005 pripravljajo konsolidirani računovodski izkazi za družbe EU, ki kotirajo na borzi
, v skladu z MSRP. Države članice lahko uporabo MSRP razširijo na posamezne letne računovodske izkaze in na družbe, ki ne kotirajo na borzi. Direktiva o preglednosti
 določa tudi, da morajo vsi izdajatelji (vključno s tistimi, ki niso iz EU), katerih vrednostni papirji kotirajo na reguliranem trgu, ki je ali deluje v EU, uporabljati MSRP.
V tem poročilu so povzete ugotovitve ocene in določene morebitne izboljšave. V priloženem delovnem dokumentu služb Komisije so navedene nadaljnje podrobnosti v podporo temu poročilu.
2. Metodologija
Komisija je opravila oceno, ki je zajemala pridobitev mnenj deležnikov v javnem posvetovanju (200 prispevkov od avgusta do novembra 2014), v neuradni skupini strokovnjakov (18 javnih in zasebnih organizacij, tri srečanja leta 2014) in v Računovodskem regulativnem odboru (v nadaljnjem besedilu: ARC), ki ga sestavljajo predstavniki vseh držav članic. Opravila je pregled literature o vplivu obveznega sprejetja MSRP v EU in o učinkovitosti MSRP med krizo. Opirala se je tudi na lastne izkušnje ustreznih mednarodnih in evropskih organov. V oceni so se upoštevala priporočila
 Philippa Maystadta o krepitvi prispevka EU k določitvi standardov na mednarodnem prizorišču.
Namen ocene je bil primerjati razmere, vzpostavljene na podlagi uredbe o MRS, z razmerami, ki bi nastale brez sprejetja MSRP. Vendar ni bilo jasnega referenčnega merila za primerjavo MSRP, saj na ravni EU ni drugih standardov in ker so se v obdobju pregleda razvijala splošno sprejeta računovodska načela na nacionalni ravni ali v ZDA.
Ocena je bila na splošno izvedena z vidika EU kot celote in ni zajemala sistematične analize medsebojnega vpliva uredbe o MRS in nacionalne zakonodaje. Ocena ni vključevala tehničnega pregleda standardov MSRP, posamezni standardi pa niso bili analizirani z vidika upravnega bremena, ki bi ga lahko povzročili. Poleg tega niso bile obravnavane niti druge računovodske ureditve za družbe EU, ki ne kotirajo na borzi.
Opredelitev posameznih učinkov sprejetja MSRP v obdobju pregleda je bila zelo težka, saj so bile uvedene tudi druge bistvene regulativne spremembe, poleg tega pa so se učinki razlikovali tudi glede na nacionalna splošno sprejeta računovodska merila, ki so se uporabljala pred sprejetjem MSRP. Prav tako je bilo težko pridobiti količinske podatke o družbah, ki so uporabljale MSRP, ter o stroških in koristih. Obstoječe raziskave so se osredotočale zlasti na večje družbe. Sodelujoči v javnem posvetovanju so se javili sami, zato ti ne predstavljajo nujno reprezentativnega vzorca.
V oceni se revizija ni obravnavala. Splošno je sprejeto, da so visokokakovostne revizije potrebne za zagotovitev zanesljivih računovodskih izkazov. V obdobju pregleda je EU razširila svoj regulativni okvir za obvezne revizije, vključno z neodvisnim nadzorom revizorjev in revizijskih podjetij
.
3. Ugotovitve
3.1. Ocenjevalna merila
3.1.1. Učinkovitost
Cilj uredbe o MRS je bil uskladiti računovodsko poročanje družb, ki kotirajo na borzi, z zagotovitvijo visoke stopnje preglednosti in primerljivosti njihovih računovodskih izkazov, da se izboljša učinkovito delovanje kapitalskih trgov EU in notranjega trga. V uredbi o MRS je poudarjeno, kako pomembno je, da postanejo MSRP globalno sprejeti, da bi lahko družbe EU enakovredno tekmovale za finančna sredstva na svetovnih kapitalskih trgih.
Preglednost in primerljivost
Komisija je ugotovila, da je uredba o MRS povečala preglednost računovodskih izkazov zaradi boljšega računovodstva in razkrivanja ter večjega pomena vrednosti poročanja, kar posledično pomeni natančnejša tržna pričakovanja, vključno z napovedmi analitikov. Uredba je tudi izboljšala primerljivost med računovodskimi izkazi v posameznih industrijskih sektorjih in državah ter med njimi, vendar nekatere razlike ostajajo.
Na podlagi zbranih dokazov je razvidno, da so računovodski izkazi, pripravljeni v skladu z MSRP, dobre kakovosti, zato je mogoče sklepati, da je dobra tudi kakovost teh standardov. Kljub temu pa je bila izražena kritika v zvezi z njihovo zapletenostjo. Iz ugotovitev je mogoče sklepati, da se zapletenosti večinoma ni mogoče izogniti, saj ta izhaja iz zapletenosti samega poslovanja; čeprav standardi niso oblikovani posebej za industrijo, so se šteli za dovolj prilagodljive, da zajemajo večino poslovnih modelov, vendar so obstajali nekateri pomisleki glede ustreznosti za dolgoročne vlagatelje in glede obsega razkritij.
V uredbi o MRS se priznava, da je visoka kakovost računovodskega poročanja odvisna od ustreznega in strogega izvrševanja. V skladu z direktivo o preglednosti so za izvrševanje računovodskih standardov odgovorne posamezne države članice, njihove dejavnosti pa usklajuje Evropski organ za vrednostne papirje in trge (v nadaljnjem besedilu: ESMA), da se izboljša konvergenca nadzora in zagotovi dosledna uporaba MSRP v EU.
Na podlagi zbranih dokazov je razvidno, da so vzpostavljeni ustrezni mehanizmi za zagotovitev primernega izvrševanja MSRP in da ima ESMA pomembno vlogo pri spodbujanju doslednosti in skladnosti izvrševanja v vsej EU. Kljub temu nekateri dokazi kažejo, da obstajajo nekatere razlike v izvrševanju med državami članicami. ESMA je nedavno objavila nove smernice
 o uveljavljanju, ki bi lahko pomenile nadaljnje izboljšanje na tem področju, vendar je še prezgodaj za oceno njihovega vpliva.
Dosledno izvajanje standardov je lahko odvisno od njihove razlage. ESMA se glede področij, na katerih so razlike v praksi, obrne na Odbor za pojasnjevanje mednarodnih standardov računovodskega poročanja. Komisija pozdravlja učinkovito sodelovanje med obema organoma.
Učinkovito delovanje kapitalskih trgov EU in notranjega trga
Komisija je našla dokaze o boljših rezultatih na kapitalskih trgih: večja likvidnost, nižji stroški kapitala, več čezmejnih transakcij, lažji dostop do kapitala na ravni EU in svetovni ravni, boljša zaščita vlagateljev in ohranjanje zaupanja vlagateljev. Kot je bilo že navedeno, pa učinkov MSRP ni mogoče obravnavati ločeno od drugih sprememb, ki vplivajo na kapitalske trge.
Široko se je razpravljalo o tem, v kolikšni meri, če sploh, je na poslabšanje finančne krize vplivala uporaba MSRP, pri čemer so se uporabljali različni dokazi. Izpostaviti je treba dva vidika računovodstva. Prvi je uporaba tekočih cen (poštenih vrednosti) za določanje vrednosti finančnih instrumentov. Kadar so trgi pretirano živahni ali pesimistični, se lahko pretirava tudi glede vrednosti. V nasprotju s tem se o instrumentih, kot so bančna posojila, poroča na podlagi stroškov, pri čemer je treba stalno ocenjevati, ali bodo stranke plačale neporavnane zneske. Med finančno krizo se je zelo kritiziral veljavni standard za oslabitev posojil, saj naj bi privedel do tega, da je bilo glede oblikovanja rezervacij storjenega premalo, in to prepozno. Druge kritike so se nanašale na dejstvo, da nekatere banke niso razkrile podatkov. Po obsežnem predpisanem postopku je IASB leta 2014 objavila nov standard za finančne instrumente (MSRP 9), za katerega se zdaj ocenjuje, ali bo sprejet. Na splošno je finančna kriza pokazala, da imajo lahko standardi široke gospodarske učinke (glej oddelek 3.2).
Globalni standardi
Uredba o MRS predvideva, da bodo MSRP postali globalni standardi, ki bodo koristili družbam EU. Deležniki so menili, da odločitev EU o sprejetju MSRP pomeni pomembno spodbudo pri doseganju globalne verodostojnosti in sprejemljivosti MSRP. Do zdaj je več kot sto držav sprejelo MSRP, standarde pa podpirajo mednarodne organizacije kot so G20, Odbor za finančno stabilnost, Svetovna banka, Mednarodni denarni sklad in Baselski odbor za bančni nadzor.
V Združenih državah Amerike domačim družbam ni dovoljena uporaba MSRP, kar pomeni pomembno omejitev za njihovo globalno uporabo. „Enakovredna“ ureditev, ki Komisiji za vrednostne papirje in borzo Združenih držav Amerike omogoča sprejem računovodskih izkazov tujih družb, pripravljenih v skladu z MSRP, se šteje kot pomembna korist za približno 90 velikih izdajateljev EU s kotacijo v ZDA.
Leta 2002 sta IASB in ameriški odbor za računovodske standarde začela program za približevanje njunih standardov. Finančna kriza je poudarila pomen tega dela, ki sta ga dejavno podpirala G20 in Odbor za finančno stabilnost. Vendar na nekaterih področjih organa nista uspela doseči skupnega stališča.
3.1.2. Učinkovitost
Na splošno je iz dokazov ocene razvidno, da so koristi izvajanja uredbe o MRS večje od stroškov.
Kljub temu je za uporabo računovodskih standardov težko opraviti tradicionalno analizo stroškov in koristi, saj koristi ni mogoče izraziti v denarnih enotah; o stroških je malo podatkov, stroški in koristi pa so neenakomerno porazdeljene, pri čemer imajo stroške zlasti družbe, ki pripravljajo računovodske izkaze v skladu z MSRP, koristi pa si delijo te družbe, uporabniki računovodskih izkazov, vključno z vlagatelji, in širše gospodarstvo.
Kljub temu so družbe v glavnem podprle MSRP, kar izraža njihovo mnenje, da stroški ustrezajo koristim. Rezultati kažejo, da je razmerje med stroški in koristmi odvisno od značilnosti družbe, kot sta velikost in obseg mednarodnega poslovanja. Nekateri deležniki so menili, da bi bilo koristno razširiti uporabo MSRP, tako da se družbam ponudi možnost, da sprejmejo MSRP, saj bi to pomenilo nižje stroške zlasti za družbe v skupinah, ki kotirajo na borzi. Nekateri so predlagali tudi poenostavljeno različico MSRP z omejenimi razkritji za hčerinske družbe skupin, ki kotirajo na borzi. Ugotovljeno je bilo, da bi lahko stroški sprejetja MSRP pomenili oviro za prvo javno ponudbo zlasti za mala in srednja podjetja.
Uporabniki računovodskih izkazov so v glavnem podprli MSRP zaradi izboljšanja preglednosti in primerljivosti računovodskih izkazov.
Med razvojem in overovitvijo standardov imajo stroške vsi deležniki. Nekatere povratne informacije kažejo, da so na ravnotežje med stroški in koristmi nedavno škodljivo vplivale pogoste spremembe standardov, njihova zapletenost in vedno večje število razkritij.
3.1.3. Pomen
Na splošno je iz dokazov ocene razvidno, da so cilji uredbe o MRS še vedno pomembni.
Zaradi vse večje globalizacije kapitalskih trgov je potreba po enem jeziku računovodskega poročanja postala še pomembnejša. Leta 2002 na kapitalskih trgih EU za družbe, ki kotirajo na borzi, niso veljali enaki konkurenčni pogoji. Zdaj je to doseženo, zato se razprava osredotoča na vprašanje, ali enaki konkurenčni pogoji veljajo na svetovni ravni. Kot je bilo navedeno, mednarodne organizacije podpirajo MSRP kot globalne standarde.
Iz krize je razvidno, da obstaja potreba po razumevanju učinkov predpisov na finančne trge in gospodarstva. Uredba o MRS določa, da morajo mednarodni standardi kot pogoj, da so sprejeti v EU, koristiti evropskemu javnemu interesu. Izraz „javni interes“ ni opredeljen, vendar se ga lahko razume v smislu, da zajema široko finančno stabilnost in gospodarske vidike. Zlasti je treba oceniti, ali lahko računovodski standardi škodijo gospodarstvu ali določenim deležnikom, kot so dolgoročni vlagatelji. Vedno več je tudi pozivov, naj se predpisi obravnavajo celovito, in sicer v smislu njihovih skupnih učinkov.
Ob sprejetju uredbe o MRS je bilo dogovorjeno, da so njeni cilji pomembnejši za družbe EU, ki kotirajo na borzi, na kar kaže področje obvezne uporabe, ki ga lahko države članice razširijo. Nekateri deležniki so menili, da bi lahko uporaba MSRP morda pomenila podobne koristi, zlasti za vlagatelje, če bi se njihova uporaba razširila (na primer na posamezne letne računovodske izkaze družb, ki kotirajo na borzi in ki ne pripravljajo konsolidiranih računovodskih izkazov). Drugi so poudarili tveganje uvajanja zapletenih standardov za mala in srednja podjetja.
3.1.4. Skladnost
V smislu uredbe o MRS
MSRP, sprejeti v EU, so kodificirani v pravno zavezujoči Uredbi Komisije (ES) št. 1126/2008
, ki se spremeni za vsak nov standard ali spremembo. Komisija dvakrat letno pripravi nezavezujočo konsolidirano različico veljavnih standardov v vseh jezikih EU. Rezultati kažejo, da so za nekatere jezike potrebni boljši prevodi ter da obstajajo praktične težave pri konsolidaciji standardov in nekatere razlike med konsolidiranimi besedili IASB in EU. Zato bi lahko bilo koristno, da bi Komisija uradno kodificirala vse MSRP.
Nekateri deležniki so imeli tudi pomisleke, ali je poleg predpisanega postopka IASB treba dodatno zagotoviti skladnost novih standardov ali sprememb z obstoječimi MSRP.
V smislu druge zakonodaje EU
Komisija je zavezana, da pomaga obravnavati vsa morebitna neskladja pri medsebojnem vplivu uredbe o MRS in računovodske direktive. Ustrezna razlaga in metode prenosa v državah članicah so omogočile, da so bila do zdaj ta neskladja odpravljena.
Pravila o ohranjanju kapitala in razdelitvi dividend so bila prav tako navedena kot vzrok za pravno izpodbijanje, do katerega lahko pride v nekaterih jurisdikcijah držav članic, v katerih je dovoljena ali zahtevana uporaba MSRP za posamezne letne računovodske izraze, na katerih temelji razdeljeni dobiček. Vsaka država članica se odloči, kako bo obravnavala taka vprašanja v nacionalni zakonodaji v okviru zahtev EU o ohranjanju kapitala.
V obstoječem konceptualnem okviru IASB je navedeno, da je cilj računovodskega poročanja za splošne namene zagotoviti informacije o poročajočem podjetju, ki so koristne za obstoječe in morebitne vlagatelje, posojilodajalce in druge upnike. Čeprav so finančne informacije, ki temeljijo na MSRP, osnova za veliko bonitetnih ureditev, IASB na svojem seznamu uporabnikov ne vključuje bonitetnih nadzornikov ali regulativnih organov. Kljub temu je treba zagotoviti, da finančne informacije ustrezajo temu namenu, pri tem pa priznati, da lahko bonitetni regulativni organi zahtevajo druge informacije za doseganje različnih ciljev.
Rezultati kažejo, da MSRP, zahteve v predpisih ter pravila o davkih in ohranjanju kapitala lahko pomenijo različne zahteve poročanja za družbe, vendar se za te razlike v glavnem šteje, da so sorazmerne in zakonite glede na nabor zadanih ciljev.
3.1.5. Dodana vrednost EU
Konec devetdesetih let 20. stoletja se je zaradi internacionalizacije družb, vzpostavitve enotnega trga in globalizacije finančnih trgov pojavila potreba po skupnem računovodskem jeziku za družbe, ki kotirajo na borzi. Nekatere so morale pripraviti dodaten sklop računovodskih izkazov v skladu z mednarodnimi ali ameriškimi standardi, ker njihovi nacionalni računovodski izkazi niso bili mednarodno priznani. EU se je odločila, da bo za družbe, ki kotirajo na borzi, uporabljala MSRP na podlagi uredbe, saj bi težave pri usklajevanju različnih računovodskih tradicij držav članic ovirale ustrezno izboljšanje računovodskih direktiv.
Rezultati kažejo, da so bili cilji uredbe o MRS uspešno in učinkovito doseženi ter da so še vedno pomembni. Poleg tega do zdaj še vedno ni drugih ustreznih standardov kot MSRP. Uredba o MRS zato še naprej zagotavlja dodatno vrednost za Evropo, saj s skupnim mednarodnim računovodskim jezikom zmanjšuje čezmejne ovire in zagotavlja večjo enotnost EU pri razvoju mednarodnih standardov. 
Dokazi kažejo, da ravnovesje med obveznim področjem uporabe uredbe o MRS in možnostjo, da države članice razširijo uporabo MSRP na nacionalni ravni, zagotavlja ustrezno subsidiarnost in sorazmernost. Države članice so možnosti izvedle na različne načine, pri čemer so upoštevale posamezna posebna gospodarska in pravna okolja. Obvezna uporaba MSRP ni bila široko razširjena na družbe, ki ne kotirajo na borzi, ali na posamezne računovodske izkaze.
3.2. Postopek in merila overovitve
3.2.1. Mehanizem za overovitev – postopek
MSRP, ki jih izda IASB, potrdi Komisija v skladu s postopkom komitologije. Postopek overovitve je potreben za zagotovitev, da standardi, ki jih razvije zasebni organ, ustrezajo določenim merilom in da so primerni za evropsko gospodarstvo, preden postanejo del zakonodaje EU.
Cilj Komisije je zagotoviti, da postopek overovitve poteka nemoteno in učinkovito, pri čemer povratne informacije kažejo, da večina deležnikov meni, da postopek dobro deluje. Nekaj zaskrbljenosti povzroča časovni okvir, saj vnaša zakonodajno negotovost. Kljub temu je treba upoštevati potrebo po primernem predpisanem postopku, da se deležnikom zagotovi dovolj časa, da lahko ustrezno prispevajo.
Pomemben dejavnik za postopek overovitve je tudi popolno razumevanje učinkov standarda. Do zdaj je IASB zagotovila omejeno analizo učinkov svojih standardov, pri čemer se je osredotočila na kakovost informacij, zagotovljenih uporabnikom računovodskih izkazov. Poleg tega so službe Komisije in Evropska svetovalna skupina za računovodsko poročanje (v nadaljnjem besedilu: EFRAG) ocenile učinke standarda na ravni EU.
3.2.2. Mehanizem za overovitev – prilagodljivost
Nekateri evropski deležniki so menili, da uredba o MRS ni dovolj prilagodljiva, ker ne omogoča spreminjanja MSRP z dodajanjem besedila in ker je obseg „črtanja“ („izjem“) besedila omejen. V EU je od leta 2005 v veljavi izjema, ki jo uporabljajo nekatere banke. Drugi deležniki so menili, da se standardi, ki jih izda IASB, ne bi smeli spreminjati zaradi uporabe v Evropi. V poročilu Philippa Maystadta je navedeno, da je na tem področju potrebna previdnost in da večina deležnikov podpira ohranitev trenutnega stanja.
Iz prejetih povratnih informacij je razvidno mnenje, da bi morala reforma EFRAG povečati vpliv Evrope na razvoj standardov v zgodnji fazi postopka.
3.2.3. Merila overovitve
Uredba o MRS določa več meril, ki jih je treba izpolniti za overovitev standarda v EU. Standard ne sme biti v nasprotju z načelom „resničnega in poštenega“ prikaza, določenim v računovodski direktivi, mora koristiti javnemu interesu v Evropi in ustrezati osnovnemu merilu v zvezi s kakovostjo informacij, ki so potrebne za računovodske izkaze. V poročilu Philippa Maystadta je navedeno, da bi se lahko dodali še dve merili v okviru javnega interesa, in sicer, da standardi ne smejo ogrožati finančne stabilnosti in ne smejo ovirati gospodarskega razvoja Unije. Kot druga možnost se predlaga izdaja sporočila s smernicami za razlago merila o javnem interesu.
Povratne informacije na splošno kažejo, da obstoječa merila ustrezno delujejo in da kljub željam nekaterih deležnikov po vključitvi drugih meril v uredbo o MRS ni bilo izraženo jasno večinsko mnenje, da bi bilo treba dodati določeno merilo. Kljub temu so nekateri deležniki menili, da bi bilo koristno natančneje opredeliti, kaj zajema evropski javni interes, drugi pa so menili, da je izraz dovolj splošen, da je pomensko ustrezen in omogoča prilagodljivost v praksi. Večina deležnikov ni priporočala spreminjanja same uredbe o MRS, ampak je dala prednost možnosti, da Komisija opredeli ključna področja za EFRAG za vsak posamezen primer.
Izziv je potreba po skupnem razumevanju izrazov v uredbi o MRS, vključno z izrazoma „javni interes“ in „resnično in pošteno“. V slednjem primeru so nekateri deležniki priporočali, da je treba standard izrecno oceniti z vidika, ali bi privedel do preudarnega računovodstva, za katerega so menili, da je pomemben dejavnik pri zagotavljanju resničnega in poštenega prikaza. Komisija in EFRAG bi morali skupaj pripraviti smernice za boljše razumevanje meril overovitve.
3.3. Upravljanje
3.3.1. Fundacija MSRP
Fundacija MSRP je neodvisna organizacija, ki določa računovodske standarde za več kot 100 držav. Zato so zanjo potrebne stroge ureditve upravljanja, da se zagotovi javna odgovornost.
Njena struktura upravljanja ima tri ravni, da se zagotovijo večja preglednost, ločitev nalog in ustrezen nadzor. Nadzorni odbor javnih organov, vključno z Evropsko komisijo, zagotavlja, da se za Fundacijo MSRP izvaja javni nadzor. Zadeve v zvezi s širšim javnim interesom lahko posreduje IASB.
Leta 2013 se je Fundacija MSRP financirala predvsem s prispevki. Njen cilj je vzpostavitev (obveznih) nacionalnih ureditev financiranja, ki bi bile sorazmerne z BDP države. Do zdaj se je to izkazalo kot izziv, saj veliko držav, ki uporablja MSRP, ne plačuje sorazmernih prispevkov. Fundacija se zato še naprej zanaša na prostovoljne prispevke, ki so pogosto iz zasebnega sektorja, zaradi česar bi lahko prišlo do navzkrižja interesov. EU kot celota, vključno s prispevki držav članic, je glavni finančni podpornik Fundacije MSRP z večletno zavezo, ki tej fundaciji zagotavlja stabilen vir financiranja in ji pomaga zmanjšati odvisnost od zasebnega sektorja.
V obdobju pregleda je bilo več pozitivnih sprememb, in sicer ustanovitev Svetovalnega odbora za računovodske standarde z evropskim predstavništvom, priporočila skrbnikom od posvetovalne skupine o metodologiji za terensko delo in analize učinkov, ki jo bo uporabila IASB, ter uvedba pregleda standardov po njihovem izvajanju.
Kot odgovor na zahteve deležnikov, vključno z evropskimi podjetji, IASB razvija svoj konceptualni okvir, ki bo z zagotavljanjem celovitega in posodobljenega niza konceptov, ki se bodo uporabljali pri njihovem nadaljnjem delu, izboljšal računovodsko poročanje. Osnutek za javno obravnavo je bil objavljen 28. maja 2015 in obravnava več pomembnih vprašanj, vključno s ponovno vključitvijo koncepta preudarnosti kot pomembnega dela računovodskega poročanja.
Fundacija MSRP je na podlagi svojega temeljnega akta zavezana, da vsakih pet let pregleda svojo organizacijsko strukturo. Pretekli pregledi so znatno izboljšali njeno upravljanje. Naslednji pregled bo priložnost za obravnavanje vprašanja glede financiranja Fundacije MSRP in postopka odločanja, vključno z vlogo Nadzornega odbora.
3.3.2. EFRAG
Julija 2014 je Komisija poročala
 o napredku pri izvajanju reforme Evropske svetovalne skupine za računovodsko poročanje v skladu z Maystadtovim poročilom. Komisija je prišla do ugodne sklepne ugotovitve glede doseženega napredka. Reforma je začela veljati 31. oktobra 2014, ko so začeli veljati spremenjeni statuti in notranja pravila EFRAG. Zajemala je vzpostavitev novega sveta EFRAG, njenega novega organa za sprejemanje odločitev z uravnoteženo zastopanostjo javnih in zasebnih interesov, da se okrepi legitimnost njenih stališč in se prispeva k cilju, da Evropa nastopa enotno.
4. Sklepne ugotovitve in naslednji koraki
Komisija je zadovoljna s splošno kakovostjo ocene in v zvezi s tem meni, da so splošni rezultati ustrezno podprti z dokazi kljub omejeni razpoložljivosti številčnih podatkov. Ključne ugotovitve kažejo, da so bili cilji uredbe o MRS doseženi.
Rezultati kažejo, da se reforma EFRAG v obdobju pregleda šteje kot pomembna za krepitev enotnosti EU pri razvoju MSRP.
Kljub temu obstajajo priložnosti za izboljšanje načina uporabe določb uredbe o MRS, Komisija pa je opredelila več praktičnih korakov, ki jih je mogoče sprejeti.
Delovanje uredbe o MRS
· Dokazi kažejo, da so obstoječe področje uporabe uredbe o MRS in možnosti, ki jih imajo države članice, ustrezni. Komisija je v okviru zelene knjige o oblikovanju unije kapitalskih trgov
 začela razpravo o tem, ali je smiselno oblikovati skupen, visokokakovosten in poenostavljen računovodski standard na ravni EU za mala in srednja podjetja, ki sodelujejo v večstranskih sistemih trgovanja, natančneje na zagonskih trgih MSP.
· Komisija podpira MSRP kot globalne standarde in Komisijo za vrednostne papirje in borzo Združenih držav Amerike še naprej poziva, naj sprejme MSRP, da jih bodo lahko uporabljale domače družbe. Konvergenca se ne obravnava kot sama sebi namen, saj morajo biti MSRP visokokakovostni ter ustrezati evropskim trgom in s tem tudi drugim jurisdikcijam po svetu. Komisija meni, da je treba zavezanost MSRP dokazati z uvedbo rednih finančnih prispevkov za financiranje Fundacije MSRP, ki so sorazmerni z BDP države plačnice. Komisija zato poziva k pregledu upravljanja Fundacije MSRP za leto 2015 za zagotovitev, da uporaba MSRP in obstoj rednega finančnega prispevanja postaneta pogoja za članstvo v organih upravljanja in spremljanja Fundacije MSRP in IASB.
· Uspešnost in učinkovitost uredbe o MRS sta odvisni od kakovosti samih standardov, ki jih je treba med njihovim razvojem in overovitvijo še naprej primerno ocenjevati. Zlasti je treba upoštevati vsakršen medsebojni vpliv uredbe o MRS in druge zakonodaje EU na podlagi celovitega pregleda splošne skladnosti in učinkov, zapletenosti standardov in obsega zahtev o razkritju. Komisija bo proučila možnost okrepitve pravil EU v zvezi z razdelitvijo dividend.
· Komisija spodbuja države članice, naj uporabljajo smernice ESMA o uveljavljanju. Komisija bo v sklopu zelene knjige o oblikovanju unije kapitalskih trgov proučila, ali imajo evropski nadzorni organi, vključno z ESMA, zadostne pristojnosti za zagotovitev doslednega nadzora in ali bi bili lahko za udeležence na trgu koristni učinkovitejši pristopi k poročanju o nadzoru in razmerah na trgu z ustrezno vključitvijo ESMA oziroma nacionalnih organov.
· Komisija bo za zagotovitev poenostavitve zakonodaje in skladnosti obravnavala srednjeročno možnost izvedbe kodifikacije zakonodaje za potrditev MSRP, in sicer po sprejetju nekaterih pomembnejših še nesprejetih standardov. Komisija si bo prizadevala okrepiti sodelovanje s Fundacijo MSRP, zlasti v zvezi s prevajanjem.
Postopek overovitve
· Komisija bo zagotovila, da bodo njene prošnje glede nasvetov o overovitvi, naslovljene na EFRAG, vključevale posebne pomisleke za vsak posamezen primer, vključno z javnim interesom, da bo lahko EFRAG v svojem nasvetu o overovitvi te zadeve ustrezno obravnavala. Sodelovanje držav članic v zgodnji fazi postopka bo v pomoč pri obveščanju služb Komisije glede morebitnih pomislekov, preoblikovana struktura upravljanja EFRAG pa bo okrepila njeno zmožnost obravnavanja posameznih zadev. Komisija bo v razpravah z ARC, svetom EFRAG in drugimi institucijami EU razvila ideje in načine dela.
· Komisija spodbuja EFRAG, naj razvije svoje zmogljivosti v zvezi z analizo učinkov standardov, vključno z makroekonomskimi učinki. Komisija pozdravlja dejstvo, da Evropska centralna banka in evropski nadzorni organi, opazovalci sveta EFRAG v skladu s preoblikovano ureditvijo upravljanja, dejavno izražajo svoja mnenja svetu EFRAG, da se zagotovi upoštevanje nekaterih področij, kot so učinki na finančno stabilnost.
Ureditev upravljanja za zadevne organizacije
· Komisija priznava izboljšave pri upravljanju Fundacije MSRP. Vendar Komisija kot članica nadzornega odbora ta organ poziva, naj svojo pozornost z zadev notranje organizacije preusmeri na razpravo o zadevah javnega interesa, ki jih je mogoče posredovati Fundaciji MSRP.
· Komisija poziva IASB, naj okrepi svoje analize o učinkih, da se pri razvoju standardov upoštevajo posebne potrebe vlagateljev z različnimi časovnimi okviri za naložbe in zagotovijo posebne rešitve zlasti za dolgoročne vlagatelje.
· Komisija pozdravlja namen IASB, da v konceptualnem okviru znova uvede načelo preudarnosti.
· Komisija je potrdila in nadzorovala izvajanje reforme upravljanja EFRAG leta 2014. Komisija bo za zagotovitev, da se izpolni cilj krepitve vpliva EU na razvoj mednarodnih računovodskih standardov, še naprej pozorno spremljala nadaljnje ukrepe po reformi in pripravila letna poročila v skladu z Uredbo (EU) št. 258/2014.
� Uredba (ES) št. 1606/2002 Evropskega parlamenta in Sveta z dne 19. julija 2002 o uporabi mednarodnih računovodskih standardov, UL L 243, 11.9.2002.


� COM(2008) 215 final.


� COM(2014) 368 final.


� Člen 9(2) Uredbe (EU) št. 258/2014 Evropskega parlamenta in Sveta z dne 3. aprila 2014 o vzpostavitvi programa Unije za podpiranje posebnih dejavnosti na področju računovodskega poročanja in revizije za obdobje 2014–2020 in o razveljavitvi Sklepa št. 716/2009/ES, UL L 105, 8.4.2014.


� Mednarodne računovodske standarde (v nadaljnjem besedilu: MRS) je prvič izdal Odbor za mednarodne računovodske standarde (v nadaljnjem besedilu: OMRS), predhodnik IASB.


� Družbe z vrednostnimi papirji, s katerimi se trguje na reguliranem trgu EU.


� Direktiva 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES, UL L 390, 31.12.2004.


� Should IFRS Standards be more „European“? – Mission to reinforce the EU’s contribution to the development of international accounting standards (Ali bi morali biti standardi MSRP bolj „evropski“? – Misija za krepitev prispevka EU k razvoju mednarodnih računovodskih standardov); poročilo Philippa MAYSTADTA, oktober 2013.


� Direktiva 2006/43/ES o obveznih revizijah za letne in konsolidirane računovodske izkaze, kakor je bila spremenjena z Direktivo 2014/56/EU in Uredbo (EU) št. 537/2014, ki se bosta začeli uporabljati sredi junija 2016.


� ESMA/2014/807.


� Uredba Komisije (ES) št. 1126/2008 z dne 3. novembra 2008 o sprejetju nekaterih mednarodnih računovodskih standardov v skladu z Uredbo (ES) št. 1606/2002 Evropskega parlamenta in Sveta, UL L 320, 29.11.2008.


� COM(2014) 396 final.


� COM(2015) 63 final.

